हवाई अड्डे पर रोक के बावजूद भरी गई उड़ानें  
चार विमानन कंपनियों ने डाबोलिम हवाईअड्डे के लिए 8 से 10 दैनिक उड़ानों का संचालन कर डीजीसीए के सुरक्षा संबंधी निर्देशों का उल्लंघन किया है।
चार प्रमुख नागर विमानन कंपनियों ने पिछले कुछ दिनों में गोवा के डाबोलिम हवाईअड्डे के लिए 8 से 10 दैनिक उड़ानों का संचालन कर डीजीसीए के सुरक्षा संबंधी निर्देशों का उल्लंघन किया है।  किंगफिशर, गो-एयर, जेटलाइट और जेट एयरवेज ने पिछले कुछ दिनों में कर्फ्यू घंटों के दौरान उड़ानों का संचालन किया। डाबोलिम हवाईअड्डे पर 4 अप्रैल से 30 अप्रैल तक सुबह 9 बजे से दोपहर एक बजे और दोपहर तीन बजे से शाम 7 बजे तक उड़ानों पर रोक लगाई गई है क्योंकि इस दौरान मरम्मत के लिए राडार प्रणाली बंद रखी जा रही है।  गोवा हवाई अड्डे पर विमानों को उतरने मदद करने वाली राडार प्रणाली-पीएपीआई की मरम्मत के दौरान विमानन कंपनियों को उड़ानों का परिचालन नहीं करने का निर्देश जारी किया गया था। नागर विमानन महानिदेशालय (डीजीसीए) द्वारा जारी नोटैम (नोटिस टु एयरमेन) में इस तरह की पाबंदी के बावजूद वहां उड़ानों का संचालन किया गया।  डीजीसीए प्रमुख ईके भारत भूषण ने बताया, कर्फ्यू अवधि का ध्यान रखने की हमारी चेतावनी के बावजूद कुछ विमानन कंपनियों ने इस दिशानिर्देश का उल्लंघन किया। उन्हें इसकी कीमत चुकानी पड़ेगी। हम उनके खिलाफ कार्रवाई करेंगे। आधिकारिक सूत्रों ने कहा कि इस मामले में डीजीसीए किंगफिशर, गो-एयर, जेटलाइट और जेट एयरवेज को नोटिस भेजने की तैयारी कर रहा है। उन्होंने कहा कि कर्फ्यू घंटों के दौरान विमान उतारने वाले पायलटों को कुछ समय के लिए छुट्टी की जा सकती है।  भारत भूषण ने कहा, सभी विमानन कंपनियों के प्रमुखों के साथ एक बैठक में मैंने उन्हें बताया था कि इन कर्फ्यू घंटों का पूरी तरह से ध्यान रखा जाना चाहिए। मैंने उन्हें चेतावनी भी दी थी कि निर्देश का उल्लंघन होने पर हम कड़ी कार्रवाई करेंगे।